5 Jehofa ka botlhale o ne a tlhopha gore mafoko a gagwe a kwalwe. O ne a laela Moshe jaana: “Ikwalele mafoko ano, ka gonne ke dira kgolagano le wena le Iseraele tumalanong le mafoko ano.” (Ekesodo 34:27) Motlha wa go kwalwa ga Baebele o ne wa simolola jalo, ka 1513 B.C.E. Mo dingwageng tse di neng tsa latela tse 1 610, Jehofa o ne a “bua ka makgetlo a le mantsi le ka ditsela di le dintsi” le batho ba ka nna 40 ba ba neng ba kwala Baebele. (Bahebera 1:1) Fa go ntse go ya, bakwalolodi ba ba tlhoafetseng ba ne ba ipha matsapa a go dira dikhopi tse di nepang dilo e le gore ba sireletse Dikwalo.—Esera 7:6; Pesalema 45:1. Jehofa o ngoka, kgotsa o goga pelo ya motho yo o nang le “tshekamelo e e siameng” ka bonolo. (Ditiro 13:48) Jehofa o dira jalo ka ditsela di le pedi—ka molaetsa wa Baebele wa dikgang tse di molemo, tse di fitlhang mo go mongwe le mongwe wa rona le ka moya wa gagwe o o boitshepo. Fa Jehofa a bona pelo e e ratang dithuto tse di boammaaruri tsa Baebele, o dirisa moya wa gagwe go thusa motho yoo go tlhaloganya le go dirisa boammaaruri joo mo botshelong jwa gagwe. (1 Bakorintha 2:11, 12) Kwantle ga thuso ya Modimo, le ka motlha re ka se nne balatedi ba ga Jesu le baobamedi ba ba ineetseng ba ga Jehofa.